Arnar tók eftir því að skápur sem auglýstur var á 289.990 krónur með miklum afslætti á vef fyrirtækisins í morgun kostaði það sama fyrir helgi . Árvökull Akureyringur segir AB varahluti svipta neytendur rétti sínum til að taka upplýsta ákvörðun við kaup með auglýsingum sínum um vörur á tilboði . Verkfæraskápar eru auglýstir með miklum afslætti en athygli vekur að afslátturinn er af verði sem er mun hærra en skáparnir kostuðu nýlega í versluninni . Neytendur og verslanir bíða mörg hver í ofvæni eftir komandi föstudegi , hinum svonefnda Svarta föstudegi þar sem neytendur eiga að geta gert kjarakaup í anda „ Black Friday “ í Bandaríkjunum , dagsins eftir Þakkagjörðahátíðina . Arnar Einarsson , viðskipafræðingur á Akureyri , vekur athygli á því á Facebook-síðunni „ Vertu á verði - eftirlit með verðlagi “ að AB varahlutir auglýsi verkfæraskáp til sölu með 50% afslætti . Hann kostar nú 244.940 krónur á vefsíðu verslunarinnar sem er 50% af uppsettu verði , 489.879 krónum . „ Black Friday forpöntun aðeins ! “ stendur með auglýsingunni á vef AB varahluta . „ Til ykkar allra sem ætla að reyna að gera góð kaup á „ Black Friday “ eða álíka útsölu , ekki trúa „ fullu verði “ í hálfa sekúndu , “ segir Arnar . Hins vegar var uppsett verð á þessum skáp 387.832 krónur fyrir helgi en var þá til sölu með um 20% afslætti . „ Elska , elska , elska hvað íslenskar verslanir eru heiðarlegar , “ segir Arnar með færslu sinni . Skápur auglýstur til sölu á 244.940 krónur í morgun . Hann bendir á annað svipað dæmi þar sem önnur tegund af verkfæraskáp er auglýstur til sölu með rúmlega 30% afslætti . Kostar nú með afslætti 289.990 krónur en uppsett verð sé 455.073 krónur . Hins vegar var uppsett verð á sama verkfæraskáp nýlega 289.990 krónur . Í lögum um eftirlit með viðskiptaháttum og markaðssetningu segir um útsölur og tilboð að óheimilt sé að auglýsa eða tilkynna útsölu þar sem selt er á lækkuðu verði nema um raunverulega verðlækkun sé að ræða . Tilgangurinn með lagagreininni er að koma í veg fyrir að neytendur séu blekktir og að þeir geti áttað sig á verðmuninum . Arnar segist í samtali við Vísi hafa fengið þau svör hjá þjónustufulltrúa AB varahluta á Facebook að í öðru tilfellinu hefði innkaupsverð á skápnum skyndilega hækkað en í hinu hefði fyrra verð verið tilboðsverð . Loftur Guðni Matthíasson , framkvæmdastjóri AB varahluta , segir enga tilraun gerða til að blekkja neytendur . Fyrirtækið sé með 29 þúsund vörur á skrá og ætli að bjóða upp á frábær verð í kringum svartan föstudag . Hann segir Audi limited verkfæraskápinn hafa verið á tilboði á síðunni á 289.990 krónur . Upphaflega verðið hafi hreinlega ekki verið sýnilegt á heimasíðunni . Við uppfærslu á vefnum í tengslum við útsöluna hafi upphaflega verðinu verið bætt inn svo þetta líti illa út . Eftir ábendingar í morgun hafi svo verðið verið lækkað enn meira og skápurinn kosti í kringum 250 þúsund krónur . „ Ef þetta væri lagervara myndi ég skilja áhyggjurnar . En það eru tveir skápar eftir og bara verið að reyna að losa þá , “ segir Loftur . Hvað hinn skápinn varði þá sé um sérpöntun að ræða . Varan hafi komið til AB varahluta á sínum tíma á tilboðsverði að utan . Nú hafi komið ný sending þar sem varan kostaði mun meira við innkaup . Engu að síður sé hún á miklum afslætti eins og fjöldi annarra hluta í þessari viku .